DA Den Europæiske Unions Tidende C 360/2

MEDDELELSE FRA KOMMISSIONEN I MEDFØR AF ARTIKEL 9, STK. 3, I DIREKTIV 96/67/EF

Meddelelse fra Republikken Kroatien om anvendelse af artikel 9, stk. 1, litra b) og d), i direktiv 96/67/EF på Zagrebs internationale lufthavn

(EØS-relevant tekst)

(2014/C 360/02)

I medfør af artikel 9, stk. 3, i Rådets direktiv 96/67/EF af 15. oktober 1996 om adgang til ground handling-markedet i Fællesskabets lufthavne har Kommissionen den 1. september 2014 modtaget en meddelelse om, at det kroatiske ministerium for maritime anliggender, transport og infrastruktur har truffet afgørelse om en undtagelse for Zagrebs internationale lufthavn (Zagreb International Airport Jsc.), der består i følgende:

— at forbyde udøvelse af egen-handling i Zagrebs internationale lufthavn, for så vidt angår følgende tjenesteydelseskategorier, jf. punkt 3, 4 og 5 i bilaget til direktivet: bagagehåndtering, forpladshandling og håndtering af fragt og post, for så vidt angår den fysiske håndtering af fragt og post mellem lufthavnsbygningen og flyet i forbindelse med såvel indgående og udgående fragt og post som fragt og post i transit, samt

— at forbeholde lufthavnens forvaltningsorgan (Zagreb International Airport Jsc.), via dets 100 % ejede datterselskab MZLZ-Zemaljske Usluge d.o.o., eneretten til levering til tredjeparter i Zagrebs internationale lufthavn af følgende tjenesteydelseskategorier, jf. punkt 3, 4 og 5 i bilaget til direktivet: bagagehåndtering, forpladshandling og håndtering af fragt og post, for så vidt angår den fysiske håndtering af fragt og post mellem lufthavnsbygningen og flyet i forbindelse med såvel indgående og udgående fragt og post som fragt og post i transit.

Denne undtagelse, der har hjemmel i direktivets artikel 9, stk. 1, litra b) og d), indrømmes for to år, fra den 1. januar 2015 til den 31. december 2016.

Undtagelsen indrømmes af Republikken Kroatien hovedsagelig af følgende årsag: Den nuværende terminals begrænsninger med hensyn til infrastruktur og operationer betyder, at det ikke er økonomisk holdbart og effektivt at give yderligere leverandører af groundhandling-ydelser adgang til at levere de tjenesteydelser, der er nævnt ovenfor, i den periode, hvor der opføres en ny passagerterminal. Der er især tale om følgende begrænsninger:

— Placeringen og størrelsen af det eksisterende bagagesorteringsanlæg gør det ikke muligt at afsætte plads til yderligere udbydere af bagagehåndteringsydelser. Placeringen af det nuværende anlæg udelukker, at denne situation ændrer sig, før den nye passagerterminal åbner.

— Der er mangel på plads til opbevaring af nyt udstyr, som ville være nødvendigt for yderligere udbydere af forpladshandling.

— Det nuværende anlæg til håndtering af fragt og post ikke er tilstrækkeligt dimensioneret eller konfigureret til at rumme yderligere tjenesteudbydere, og denne situation vil ikke ændre sig, før den nye passagerterminal åbner.

De kroatiske myndigheder har også meddelt foranstaltninger, der skal afhjælpe de ovennævnte begrænsninger. Undtagelsen udløber samtidig med den planlagte gennemførelse af lufthavnens nye passagerterminal.

I henhold til direktivets artikel 9, stk. 3, opfordrer Kommissionen berørte parter til at indsende deres bemærkninger inden for 15 dage efter offentliggørelsen af denne meddelelse til: